DA reageer ná Zuma se appèl oor aanklagteJacob Zuma. Foto: Flickr/GovernmentZA Die Demokratiese Alliansie het ŉ beëdigde verklaring by die hoogste hof van appèl ingedien in reaksie op korrupsie-aanklagte teen pres. Jacob Zuma. Zuma doen aansoek om verlof tot appèl ná ŉ onlangse uitspraak deur ŉ vol bank regters in die Pretoriase hooggeregshof waar 783 aanklagte van bedrog en korrupsie weer teen die president ingestel is. Die klagtes is vroeër op ŉ omstrede wyse deur die voormalige hoof van die Nasionale Vervolgingsgesag, Mokotedi Mpshe, teruggetrek en het die weg gebaan vir Zuma om president te word. James Selfe, uitvoerende voorsitter van die DA se federale raad, het gesê die Demokratiese Alliansie voer aan daar is geen redelike vooruitsig vir sukses nie, en daar is ook nie enige oortuigende redes waarom die appèl aangehoor moet word nie. “Die vol bank van die Noord-Gautengse hooggeregshof [Pretoria] het omvattend die kwessies ondersoek en hulle het ook bepaal dat ŉ appèlaansoek onsuksesvol sal wees.” Zuma voer aan dit was ŉ breuk in die skeiding van magte vir ŉ hof om te bepaal of vervolging moet voortgaan of nie, aangesien hierdie mag slegs by die NVG berus. Die hooggeregshofuitspraak het egter daarop gewys dat hy nie uitspraak lewer oor die algemene beginsel dat ŉ hof moet beslis of vervolging moet voortgaan of nie, maar eerder die omstandighede van die misbruik van ŉ proses wat op ŉ deursigtige wyse in ŉ hof bepaal moet word, en nie in die geheim – soos Mpshe opgetree het toe hy op 1 April 2009 die aanklagte teruggetrek het nie. “Ons voer aan die hof was in hierdie aspek korrek, aangesien Mpshe verskeie faktore nie in ag geneem het nie en daarom was sy besluit irrasioneel,” het Selfe bygevoeg. “Pres. Zuma se steun op bewerings van ŉ politieke sameswering is geheel en al irrelevant. Die DA dring daarop aan dat die NVG Zuma onmiddellik aankla en dat hy sy dag in die hof kan hê, soos hy nog altyd beweer hy wil hê.” Lees alle vorige berigte oor die spioenasiebande-saak op Maroela Media.